Deputatul PSD de Gorj Mihai Weber consideră necesară o abordare optimistă pentru Complexul Energetic Oltenia. Parlamentarul susține că termenele din Planul de restructurare pot fi amânate prin intermediul europarlamentarilor români.
Social-democratul afirmă că CE Oltenia este un subiect fierbinte, exploatat electoral, dar abordarea corectă este aceea că producătorul de energie este necesar pe piața de energie, deci nu va fi închis așa cum s-a dorit.
"Hai să abordăm subiectul într-o tentă mai optimistă. Sunt convins că energia pe cărbune nu se va închide așa cum s-a dorit. În contextul și cu provocările actuale, de la crizele suprapuse și până la războiul din Ucraina, cred că ne-am dat seama că resursa energetică este extrem de importantă, pentru ca această entitate să aiba un viitor. Acel plan de restructurare s-a făcut pe timpul guvernării PNL-USR. Atunci puteau să intervină dar nu au făcut nimic. Acum se erijează în salvatori, cu ipocrizie și cinism", a declarat Mihai Weber la Radio Infinit.
Cine poate salva CEO
Deputatul PSD de Gorj este convins că termenele de închidere a capacităților pot fi amânate, dacă în Parlamentul European sunt trimiși oameni care să reprezinte și interesele românilor.
"În momentul de față, toate acele capacități propuse a fi realizate sunt decalate cu cel putin 2 ani de zile. Până vor fi realizate, mai trec ani buni. Totodată, unul dintre reactoarele de la Cernavodă intră în mentenanță și e nevoie de CE Oltenia pentru a echilibra Sistemul Energetic Național. Termenele de închidere a capacităților trebuie modificate. Trebuie să fie o voință comună, nu doar dorințe electorale. În Parlamentul European trebuie trimiși oameni care să reprezinte interesele României. Sunt alte țări care redeschid capacități de cărbune și ar fi total neadecvat ca România să nu facă acest lucru", a mai transmis Mihai Weber.